Շիպկայի հուշարձան

Ազատության հուշահամալիր, որը առավել հայտնի է որպես Շիպկայի հուշարձան (Паметник на Шипка), ժամանակակից Բուլղարիայի և Բուլղարիայի ազատագրման խորհրդանիշն է։ Հուշարձանը Շիպկա ազգային պարկ-թանգարանի կենտրոնում է և գտնվում է Բալկանյան լեռների Շիպկա գագաթին։ Հուշարձանի ուրվագիծը հիշեցնում է միջնադարյան բուլղարական ամրոց և կարելի է տեսնել տասնյակ կիլոմետրերից։ Այն կառուցվել է ամբողջ Բուլղարիայի ժողովրդի նվիրատվություններով և բացվել է 1934 թվականի օգոստոսի 26-ին։ Հուշարձանն ունի 31,5 մ բարձրություն, և 890 աստիճան ձգվում են դեպի այն։ Հզոր բրոնզե առյուծը, որը խորհրդանշում է Բուլղարիայի զինանշանը` բուլղարական պետության խորհրդանիշը, պահպանում է հուշահամալիրի մուտքը։ Հուշարձանի մյուս երեք պատերը կրում են լեռնանցքի մարտադաշտերի անունները՝ Շիպկա, Շեյնովո և Ստարա Զագորա։ Մարմարե սարկոֆագի տակ առաջին հարկում հանգչում են Շիպկայի պաշտպանների աճյունները։ Սարկոֆագը կանգնած է չորս հակված քարե առյուծների վրա, իսկ նրա վերևում որպես պատվո պահակ կանգնած են բուլղարական օպալչենեցի (բուլղարական կամավորական կորպուսի անդամ) և ռուս զինվորի արձանները։ Թանգարանի մյուս յոթ հարկերում ցուցադրված են զինվորների և կամավորների անձնական իրերը, մեդալներ, լուսանկարներ, զենքեր և փաստաթղթեր՝ կապված Շիպկայի համար մղված մարտերի հետ։ Ցուցանմուշներից մեկը Սամարայի դրոշի պատճենն է՝ բուլղարական կամավորական կորպուսի առաջին մարտական դրոշը։ Ազատության հուշահամալիրի ամենաբարձր հարթակից բացվում է շրջակայքի գեղեցիկ համայնապատկերային տեսարան։ Հուշարձանը խորհրդանշում է լեռնանցքի հերոսական պաշտպանությունը։ Սուլեյման Հուսնու փաշայի օսմանյան ապաշրջափակող բանակը չի կարողացել օգնության հասնել, և Պլեվենի պաշարումն ավարտվել է հաղթանակով։ Վերջինս կանխորոշել է նաև ռուս-թուրքական պատերազմի (1877-1878) ելքը։ Հուշարձանի հիմնաքարը դրվել է 1922 թվականի օգոստոսի 24-ին, շինարարությունն ավարտվել է 1930 թվականին, իսկ հուշարձանը բացել է 1934 թվականի օգոստոսի 26-ին Բորիս III Բուլղարացին։ Պատկերասրահ Ծանոթագրություններ